|  |
| --- |
| PATVIRTINTA |
| Klaipėdos miesto savivaldybės |
| tarybos 2021 m. gruodžio 9 d. |
| sprendimu Nr. T1-324 |

**KLAIPĖDOS MIESTO SAVIVALDYBĖS JAUNIMO VASAROS UŽIMTUMO IR INTEGRACIJOS Į DARBO RINKĄ PROGRAMOS ĮGYVENDINIMO TVARKOS**

**APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės jaunimo vasaros užimtumo ir integracijos į darbo rinką programos įgyvendinimo tvarkos aprašas (toliau – Tvarkos aprašas) nustato pagal Klaipėdos miesto savivaldybės jaunimo vasaros užimtumo ir integracijos į darbo rinką programą (toliau – Programa) skiriamų lėšų mokėjimo trukmę, paraiškų pateikimo ir vertinimo, paramos skyrimo, mokėjimo ir atsiskaitymo tvarką.
2. Programa skirta Klaipėdos miesto savivaldybės (toliau – Savivaldybė) darbdaviams, kurie įdarbina jaunimą nuo 14 iki 19 m., besimokantį Savivaldybės teritorijoje esančiose ugdymo įstaigose (toliau – jaunimas). Programos vykdymo terminas – birželio 15 d.–rugpjūčio 31 d., ne ugdymo procesu metu.
3. Programai skiriamos lėšos iš Klaipėdos miesto savivaldybės administracijos Jaunimo ir bendruomenių politikos plėtros programos Nr. 09.
4. Tvarkos apraše vartojamos sąvokos atitinka Lietuvos Respublikos darbo kodekse, Lietuvos Respublikos jaunimo politikos pagrindų įstatyme ir kituose teisės aktuose vartojamas sąvokas.

# II SKYRIUS

**PROGRAMOS TIKSLAS IR UŽDAVINIAI**

1. Programos tikslas – sudaryti palankias sąlygas jaunimo užimtumui didinti vasaros atostogų metu ir didinti pagalbą jauniems žmonėms įgyjant praktinių įgūdžių darbo rinkoje.
2. Programos uždaviniai:

6.1. didinti jaunimo motyvaciją pasirinkti sezoninį darbą vasaros atostogų metu, kaip vieną iš užimtumo priemonių;

6.2. padėti jaunimui integruotis į darbo rinką vasaros atostogų metu;

6.3. pagerinti jaunimo profesinio orientavimo kokybę;

6.4. remti darbdavius, pagal Programą įdarbinusius jaunuolius, kompensuojant darbo vietos išlaikymą Programoje nustatyta tvarka.

1. Įgyvendinant Programą siekiama skatinti bendradarbiavimą su Savivaldybės teritorijoje veikiančiu verslo sektoriumi, pagerinti jaunimo profesinio orientavimo kokybę, užimtumą vasaros laikotarpiu ir įtraukti į Programos įgyvendinimą jaunimą, kurių šeimos nariai gauna mažesnes pajamas, taip mažinant socialinę atskirtį.

# III SKYRIUS

# PROGRAMOS DALYVIAI

1. Dalyvauti Programoje gali darbdaviai:

8.1. Lietuvos Respublikoje įsteigti juridiniai asmenys, kurie veiklą vykdo Savivaldybės teritorijoje;

8.2. Lietuvos Respublikoje įsteigtos kitos organizacijos (ūkininkas), kurios veiklą vykdo Savivaldybės teritorijoje;

8.3. Lietuvos Respublikos piliečiai, kurie verčiasi individualia veikla ir veiklą vykdo Savivaldybės teritorijoje

1. Darbdaviai privalo atrinkti ir įdarbinti Savivaldybės teritorijoje gyvenamąją vietą deklaravusius jaunuolius, besimokančius Savivaldybės teritorijoje registruotoje ugdymo įstaigoje pagal pagrindinio, vidurinio ugdymo programą.
2. Jaunuoliai toje pačioje darbovietėje, kurioje ketina dirbti Programos įgyvendinimo laikotarpiu, neturi būti įdarbinti anksčiau kaip einamųjų metų birželio 15 d. Įdarbinti anksčiau, Programoje dalyvauti negali.
3. Darbdaviai pagal šią Programą negali įdarbinti savo šeimos narių ir giminaičių.

# IV SKYRIUS

**PROGRAMOS VIEŠINIMAS IR PARAIŠKŲ TEIKIMO TVARKA**

1. Atranką organizuoja, apie ją skelbia Savivaldybės interneto svetainėje www.klaipeda.lt, visą su atranka susijusią informaciją teikia Savivaldybės administracijos Jaunimo ir bendruomenių reikalų koordinavimo grupė (toliau – Grupė).
2. Skelbime dėl atrankos nurodoma:
   1. paraiškų pateikimo terminas;
   2. paraiškas priimančio skyriaus adresas, telefonų numeriai ir elektroninio pašto adresai;
   3. kita su paraiškų skyrimu susijusi informacija;
   4. paraiškų teikimo adresas ir būdai.
3. Jeigu norinčių dalyvauti Programoje darbdavių yra daugiau, nei Programai skirta lėšų, vertinimo metu sudaroma konkursinė eilė, pagal kurią prioritetas teikiamas eilės mažėjimo tvarka:

14.1. įmonė įdarbina daugiau nei du asmenis, kurie visi yra nepilnamečiai;

14.2. numatoma įdarbinti jaunus žmones, kurie yra globojami arba gyvena Savivaldybės bendruomeniniuose globos namuose;

14.3. numatoma įdarbinti jaunus žmones iš šeimų, kurios augina ir (ar) globoja 3 ir daugiau vaikų arba kurių šeimoms taikoma atvejo vadyba;

14.4. darbdavys siūlo didesnį atlyginimą negu minimali mėnesinė alga (toliau – MMA);

14.5. kurių paraiškų registracijos data ir laikas yra anksčiausi.

1. Siekdamas gauti finansavimą darbdavys Savivaldybės administracijai turi pateikti Savivaldybės administracijos direktoriaus įsakymu nustatytos formos vieną tinkamai lietuvių kalba užpildytą ir pasirašytą paraišką (toliau – paraiška) ir sąžiningumo deklaraciją (toliau – Deklaracija).
2. Paraiškos iki kvietime nurodyto termino pabaigos turi būti pateiktos Savivaldybės administracijai naudojantis nacionaline elektroninių pranešimų ir elektroninių dokumentų pristatymo fiziniams ir juridiniams asmenims sistema „E. pristatymas“ (toliau – E. pristatymo sistema). Paraiška turi būti pasirašyta pareiškėjo vadovo ar jo įgalioto asmens.
3. Paraiškų tinkamumą nustatytiems prioritetams vertina Grupė.
4. Atrinktų darbdavių sąrašas tvirtinamas Savivaldybės administracijos direktoriaus įsakymu.
5. Su Programos dalyviais sudaroma trišalė sutartis, kurios forma patvirtinta Savivaldybės administracijos direktoriaus, kurioje aptariamos pagrindinės Programos įgyvendinimo sąlygos.

# V SKYRIUS

**FINANSAVIMAS**

1. Darbdaviui, dalyvaujančiam Programoje, už kiekvieną įdarbintą jauną žmogų lėšos kompensuojamos šia tvarka:

20.1. už jauną žmogų, įdarbintą maksimaliam jo amžiui leistinam darbo laikui, per mėnesį kompensuojama suma – 50 proc. nuo MMA (įskaitant ir darbdavio sumokamus mokesčius);

20.2. jei jaunas žmogus dirba mažiau nei jo amžiui leistina maksimali darbo laiko trukmė, kompensacija skaičiuojama proporcingai mažiau pagal 20.1 papunktį;

20.3. maksimalus kompensacijos dydis darbdaviui už vieną įdarbintą jauną žmogų per Programos vykdymo laikotarpį – vienas MMA. Maksimali kompensavimo trukmė – ne daugiau kaip 2 mėnesiai;

20.4. lėšos už nepanaudotas atostogas iš Programos lėšų nekompensuojamos.

1. Darbdavio ir jauno žmogaus darbo sutarčiai pasibaigus, bet ne vėliau kaip per 10 darbo dienų̨, Darbdavys Savivaldybės administracijai privalo pateikti dokumentų elektronines kopijas, patvirtintas projekto vykdytojo vadovo parašu ir antspaudu, jeigu juridinis asmuo privalo jį turėti:

21.1. darbo laiko apskaitos žiniaraščių;

21.2. darbo užmokesčio išmokėjimą patvirtinančių dokumentų;

21.3. darbo sutarties.

1. Nepateikus visų 21 punkte nurodytų dokumentų, Darbdavys per 5 darbo dienas nuo Savivaldybės administracijos reikalavimo gavimo dienos privalo pateikti trūkstamus dokumentus. Nepateikus trūkstamų̨ dokumentų kompensacija nemokama.

# VI SKYRIUS

# BAIGIAMOSIOS NUOSTATOS

1. Įdarbinant jauną žmogų pagal Programą vadovaujamasi Lietuvos Respublikos teisės aktais, reglamentuojančiais asmenų iki 18 metų įdarbinimą.
2. Darbdavys jaunam žmogui darbo sutartyje nurodytu laiku moka nustatytą darbo užmokestį, kuris yra ne mažesnis nei Lietuvos Respublikos teisės aktais nustatytas minimalus mėnesinis atlyginimas.
3. Darbdavys už nepagrįstai gautos kompensacijos negrąžinimą atsako Lietuvos Respublikos įstatymų ir kitų teisės aktų nustatyta tvarka.
4. Savivaldybės administracija kaupia ir tvarko jaunimo bei darbdavių duomenis vadovaudamasi duomenų apsaugą reglamentuojančiais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_